**NÁRODNÁ RADA SLOVENSKEJ REPUBLIKY**

IX. volebné obdobie

**355**

# NÁVRH VLÁDY

**na skrátené legislatívne konanie o vládnom návrhu zákona o krajinnom plánovaní a o zmene a doplnení niektorých zákonov**

Vláda Slovenskej republiky predkladá na rokovanie Národnej rady Slovenskej republiky návrh na skrátené legislatívne konanie o vládnom návrhu zákona o krajinnom plánovaní a o zmene a doplnení niektorých zákonov.

Návrh zákona bol pripravený v intenciách s cieľmi Plánu obnovy a odolnosti Slovenskej republiky - komponent 5 - Adaptácia na zmenu klímy, Stratégie enviromentálnej politiky Slovenskej republiky do roku 2030 a jeho cieľom je vytvoriť legislatívny rámec integrovaného manažmentu krajiny v súlade s Dohovorom o krajine Rady Európy (ďalej len „dohovor“).

Podpisom dohovoru sa každá zmluvná strana zaviazala „zaviesť a realizovať krajinné koncepcie zamerané na ochranu, manažment a plánovanie krajiny prostredníctvom prijatia špecifických opatrení uvedených v článku 6 dohovoru“ a „právne uznať krajinu ako základnú zložku prostredia obyvateľstva, ako vyjadrenie rozmanitosti ich spoločného kultúrneho a prírodného dedičstva a základ ich identity“. Vládny návrh zákona má za cieľ zvýšiť a zlepšiť ochranu krajiny a jej hodnôt. Bude nástrojom integrovaného manažmentu krajiny a starostlivosti o životné prostredie.

Podľa Vykonávacieho rozhodnutia Rady o schválení posúdenia plánu obnovy a odolnosti Slovenska (COM/2021/339 final), cieľom komponentu 5 „Adaptácia na zmenu klímy“ Plánu obnovy a odolnosti SR je zvýšiť odolnosť ekosystémov i ľudských sídiel voči negatívnym prejavom zmeny klímy reformami systému manažmentu vôd, manažmentu krajiny, ochrany prírody a biodiverzity, uplatňovaním zelených prvkov v krajine a investíciami do vodozádržných opatrení a budovaním zelenej infraštruktúry, vrátane výsadby.

Reforma 1: Reforma krajinného plánovania poskytne základ pre ochranu krajinných štruktúr, ekologickej stability a biodiverzity v územnoplánovacej dokumentácií a následných schvaľovacích procesoch pre povoľovanie stavieb a činností. S nadväzujúcimi metodickými dokumentami a mapovými podkladmi bude navrhovaný zákon dôležitým odborným podkladom pre územnoplánovaciu dokumentáciu a následné schvaľovacie procesy pre povoľovanie stavieb a činnosti. To bude mať významný vplyv na udržanie krajinných štruktúr, ekologickú stabilitu a ochranu biodiverzity. Ich stratou by sa narušila schopnosť adaptácie na zmenu klímy.

Skrátené legislatívne konanie sa uplatňuje z dôvodu ohrozenia plnenia záväzkov a míľnikov vyplývajúcich z Plánu obnovy a odolnosti Slovenskej republiky v oblasti Zelená ekonomika - komponent 5 - Adaptácia na zmenu klímy, Reforma 1: Reforma krajinného plánovania, kde implementácia reformy má byť dokončená do predloženia 5. žiadosti o vyplatenie finančného príspevku z Mechanizmu na podporu obnovy a odolnosti, ktoré sa predpokladá najneskôr do konca roku 2024.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o krajinnom plánovaní a o zmene a doplnení niektorých zákonov.

V Bratislave dňa 5. júna 2024

Robert Fico v. r.

predseda vlády

Slovenskej republiky

Tomáš Taraba v. r.

podpredseda vlády a minister životného prostredia

Slovenskej republiky